แนวโน้มดัชนีเช้าทรงตัวในกรอบแคบ
นักวิเคราะห์ฯคาดตลาดหุ้นไทยเช้านี้ทรงตัวโดยเคลื่อนไหวในกรอบแคบๆ ทิศทางเดียวกับตลาดหุ้นต่างประเทศ น้ำมันขึ้นหนุนกลุ่มพลังงาน
28 ธ.ค. 2554

นักวิเคราะห์ฯคาดตลาดหุ้นไทยเช้านี้ทรงตัวโดยเคลื่อนไหวในกรอบแคบๆ ทิศทางเดียวกับตลาดหุ้นต่างประเทศ น้ำมันขึ้นหนุนกลุ่มพลังงาน
นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.เคทีบี(ประเทศไทย)กล่าวว่า ตลาดหุ้นไทยเช้านี้น่าจะทรงตัวโดยเคลื่อนไหวในกรอบแคบๆ ทิศทางเดียวกับตลาดหุ้นต่างประเทศทั้งสหรัฐฯและยุโรป อย่างไรก็ตามในระหว่างวันจะยังคงมีความผันผวน แต่การเคลื่อนไหวในภาพรวมคงไม่ได้แตกต่างจากวันก่อนอย่างมีนัยยะสำคัญ เพราะไม่ได้มีปัจจัยอะไรใหม่เข้ามา 
ส่วนราคาน้ำมันดิบที่ยังทรงตัวในระดับสูง โดยที่ตลาดดูไบราคายืนเหนือ 100 เหรียญฯ มาตลอดช่วงไตรมาส 4/54 ขณะที่ตลาดไนเม็กซ์วันนี้ก็กลับมายืนเหนือ 100 เหรียญฯ อีกครั้งน่าจะเป็นแรงหนุนต่อหุ้นในกลุ่มพลังงาน
ทั้งนี้ คาดว่าตลาดฯคงจะทรงตัวอย่างนี้ไปตลอดทั้งสัปดาห์ ยกเว้นจะมีแรงเก็งกำไรจากการทำราคาปิดงวดบัญชีสิ้นปี (Window Dressing) แต่ส่วนตัวคิดว่าถ้ามี ก็คงไม่แรงเพราะตลาดฯก่อนหน้านี้ได้ปรับตัวขึ้นมาในระดับหนึ่งแล้ว  พร้อมให้กรอบการเคลื่อนไหว 1,020-1,040 จุด